Tota la programació de formació per a l'ocupació 2025 d'Alcàsser
dj., 13/03/2025 - 09:35

L'Ajuntament d'Alcàsser, a través de la regidoria de promoció econòmica i ocupació, continua treballant per a oferir al veïnat formacions per a millorar la seua ocupabilitat.

Per segon any consecutiu, baix el lema “Alcàsser Aprén”, el consistori ha programat cursos formatius gratuïts amb multitud de temàtiques per a aquest 2025 amb l'objectiu de millorar les habilitats i coneixements de la ciutadania.

María Furió, regidora de joventut, promoció econòmica i ocupació, remarca la importància de “continuar apostant per fomentar el desenvolupament personal diversificant les temàtiques dels tallers i generant nous focus d'interés”. A més, també destaca que continuen “escoltant les demandes dels comerços i empreses per a treballar de la mà oferint cursos útils i pràctics”.

Este pla de formació ha donat el tret d'eixida durant mes de febrer amb quatre formacions entre les quals destaca el curs de “Intel·ligència Artificial, aplicacions més utilitzades” que ha despertat un gran interés entre la població.

Enguany s'inclouran tant cursos per a la millora en competències tecnològiques com els enfocats en la formació per a treballs en el sector logístic. Es realitzarà la instrucció per a obtindre el carnet de carretons elevadors, així com per a obtindre habilitats comercials i de comunicació, entre altres.

Així mateix, es farà èmfasi en la formació dedicada a persones desocupades amb cursos com el de “Com afrontar una entrevista de treball” o el de “Troba ocupació per internet”. Alcàsser també comptarà amb el Punt Mòbil de Labora plaça del Castell que ofereix assessorament personalitzat i presencial a aquelles persones que ho necessiten.

D'altra banda, també s'oferiran formacions dedicades a persones que vulguen evolucionar o millorar la seua situació laboral. A aquest efecte, s'han preparat cursos com el de “RRSS per a millorar la teua ocupabilitat”, el de “Creació de contingut per a marca personal en LinkedIn” o el de “Emprenedoria i sostenibilitat”.

Amb tot aquest programa d'activitats formatives, unit a la continuïtat del Taller de Transformació Digital i Ciberseguretat que promociona de manera mensual en el Centre Social, així com altres activitats que es dinamitzen tant des del consistori com des de l'Espai Jove, Alcàsser posa a la disposició del seu veïnat una infinitat de possibilitats perquè aquelles persones desocupades puguen millorar la seua situació laboral. De la mateixa forma, també proporciona eines perquè totes les persones assistents a les activitats proposades seguisquen les noves tendències i tinguen coneixements actualitzats de qualitat que els permeten progressar laboral i personalment. En definitiva, “unes iniciatives que busquen generar més oportunitats per al veïnat del nostre poble”, conclou Furió.